A Ngɔ Yesu Kɛ Ya Ha Pontio Pilato | Yesu Si Himi Ngɛ Zugba a Nɔ\nKANE NGƐ Alur Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Lingala Lomwe Luganda Luo Luvale Macedonian Macua Malagasy Malay Maltese Mauritian Creole Maya Moore Myanmar Ndau Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spania Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Tshwa Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nSanhedrin ɔ Kojo Yesu, Nɛ A Ngɔ Lɛ Kɛ Ya Ha Pilato\nSANHEDRIN Ɔ KOJO YESU MƆTU MLA\nYUDA ISKARIOT YA WO E KUƐ KPA\nA NGƆ YESU KƐ YA HA PILATO KONƐ E BU LƐ GBENƆ FƆ\nBenɛ Petro kua Yesu si etɛne ɔ, je miɔ nɛ e maa na. Jamɛ a be ɔ mi ɔ, Sanhedrin bi ɔmɛ ye a sane yaya a ta, nɛ a gbɛ a kpe ɔ. Akɛnɛ mlaa a ngmɛ́ blɔ kaa a kojoɔ nɔ ko nyɔ mi he je ɔ, a ma ya kpe Soha mɔtu nɛ a maa kojo Yesu ekohu, konɛ e ko pee kaa a ye sane nɛ dɛ. Enɛ ɔ he ɔ, benɛ je na a, a ngɔ Yesu kɛ ya da Sanhedrin ɔ hɛ mi ekohu.\nJehanɛ ɔ, a bi Yesu ke: “Mo ji Kristo ɔ lo?” Yesu he nɔ ke: “Ke i de nyɛ ɔ, nyɛ be hee maa ye. Nɛ ke sane ko nɛ i bi hu, nyɛ be mi heto hae.” Se kɛ̃ ɔ, Yesu pee kã, nɛ e tsɔɔ nɔ nɛ e ji kaa bɔ nɛ a gba kɛ fɔ si ngɛ Daniel 7:13 ɔ. Yesu de mɛ ke: “Se e be kɛe kulaa nɛ Nɔmlɔ Bi ɔ maa hi Mawu Ope ɔ hiɔ nɔ.”​​—Luka 22:67-69; Mateo 26:63.\nA kpale bi lɛ ke: ‘Lɛɛ tse Mawu Bi ji mo?’ Yesu he nɔ ke: “Jã nyɛ de ɔ nɛ.” Ngɛ a susumi nya a, Yesu bɔ musu, nɛ lɔ ɔ he ɔ, e sa gbenɔ. A de ke: “Odase yeli kpahi a he hia we wɔ hu! Wɔ nitsɛmɛ wa nu kɛ je e nya!” (Luka 22:70, 71; Marko 14:64) Kɛkɛ nɛ a fi Yesu nine konɛ a kɛ lɛ ya ha Roma Amlaalo Pontio Pilato.\nJamɛ a be ɔ mi ɔ, eko ɔ, Yuda Iskariot na nɛ a ngɔ Yesu kɛ yaa Pilato ngɔ. Benɛ e na kaa a bu Yesu gbenɔ fɔ ɔ, e dɔ lɛ kaa e tsɔɔ e Nyɔmtsɛ ɔ se blɔ, nɛ e pia e he. Se Yuda kpale we e se kɛ yɛ Mawu ngɔ kaa nɔ ko nɛ e pia e he niinɛ. Mohu ɔ, e ya osɔfo ɔmɛ a ngɔ, konɛ e kɛ sika hiɔ yi 30 nɛ a kɛ ha lɛ ɔ ya ha mɛ. Yuda de osɔfo ɔmɛ ke: “I pee yayami kaa i tsɔɔ nɔ nɛ pee we yayami ɔ se blɔ nɛ́ a gbe lɛ.” Se a de we lɛ nɔ́ kpakpa ko. Mohu ɔ, a de lɛ ke: “Mɛni enɛ ɔ kɔɔ ngɛ wa he? Mo nitsɛ o sane ji lɔ ɔ!”​​—Mateo 27:4.\nYuda ho nɛ e ya sake sika hiɔ yi 30 ɔ ngɔ pue sɔlemi we ɔ mi, nɛ e kpale ya pee yayami agbo ko ngɔ to kekle nɔ́ ɔ nɔ. E ya gbe e he. Benɛ Yuda ngɛ mɔde bɔe nɛ e maa wo e kuɛ kpa a, eko ɔ, tso kɔni nɛ e tsa kpa a kɛ wo he ɔ ku, nɛ e je tso ɔ mi kɛ ba fia tɛ sa ko nɔ, nɛ e mi ní pã pue si.​​—Bɔfo Ɔmɛ A Ní Tsumi 1:17, 18.\nBenɛ a kɛ Yesu ya su Pontio Pilato ngɔ ɔ, je nɛ lolo, se Yuda bi ɔmɛ sume kaa a maa sɛ Amlaalo ɔ asa a nɔ. A susu kaa akɛnɛ Pilato ji ma je no he je ɔ, e we ɔ mi nɛ a maa sɛ ɔ ma ble mɛ. Ke a pee jã a, a he be tsɔe kɛ ha Abolo Kplolo Nyami gbijlɔ nɛ maa jee sisi Nisan ligbi 15 ɔ, nɛ a be nyɛe maa ye eko. A buɔ Abolo Kplolo Nyami gbijlɔ ɔ kaa e piɛɛ Hetsɔmi be ɔ he.\nPilato je kpo nɛ e ba bi mɛ ke: “Mɛni sane nyɛɛ kɛ ba ngɛ nyumu nɛ ɔ nya poe ɔ?” A he nɔ ke: “E pee we yayami ko jinɛ waa kɛ lɛ ba be mo hae.” Eko ɔ, Pilato nu he kaa Yuda bi ɔmɛ ngɛ hlae nɛ a nyɛ e nɔ, enɛ ɔ he ɔ, e de mɛ ke: “Lɛɛ nyɛ nitsɛmɛ nyɛɛ ngɔ lɛ nɛ nyɛ ya kojo lɛ ngɛ nyɛ nitsɛmɛ nyɛ mlaa nya mɔ.” Kɛkɛ nɛ Yuda bi ɔmɛ je yi wu tso ní nɛ a to kaa a maa pee ɔ kpo. A he nɔ ke: “Wɔɔ lɛɛ wa be he blɔ nɛ wa gbeɔ nɔ.”​​—Yohane 18:29-31.\nNgɛ anɔkuale mi ɔ, ke Yuda ma nikɔtɔma amɛ gbe Yesu ngɛ Hetsɔmi be ɔ mi ɔ, lɔ ɔ kɛ basabasa peemi maa ba ma a mi. Akɛnɛ ke nɔ ko te si kɛ wo Kaisare ɔ, amlaalo ɔ ngɛ he blɔ nɛ a haa nɛ a gbeɔ nɔ ɔ he je ɔ, Yuda bi ɔmɛ susu kaa ke a po Yesu nya kaa e pee nɔ́ ko kaa jã a, Pilato ma ha nɛ a gbe lɛ, kɛkɛ ɔ, ma bi ɔmɛ be nyɛe ma pia mɛ.\nYuda jami nya dali ɔmɛ de we Pilato kaa a sɛ hlami nɛ a bu Yesu gbenɔ fɔ kaa e bɔ musu. Mohu ɔ, a ngɔ munyu kpa komɛ kɛ po Yesu nya. A de Pilato ke: “Wa nu nyumu nɛ ɔ nɛ  e ngɛ wa ma mi bi ɔmɛ a tue puɛe. Wa nu nɛ  e ngɛ mɛ dee ke a ko tsu tó ha Kaisare ɔ,  se lɛ nitsɛ ji Kristo, matsɛ ɔ nɛ.”​​—Luka 23:2.\nAkɛnɛ Pilato ji Roma nɔ yemi ɔ nane mi dalɔ he je ɔ, e hao lɛ kaa Yuda bi ɔmɛ de ke Yesu ngɛ tsɔɔe kaa lɛ ji a matsɛ. Lɔ ɔ he ɔ, Pilato kpale e se kɛ sɛ mɔ ɔ mi, nɛ e tsɛ Yesu, nɛ e bi lɛ ke: “Mo ji Yuda bi ɔmɛ a matsɛ ɔ?” Ngɛ blɔ kpa ko nɔ ɔ, Pilato ngɛ lɛ bie ke, ‘Anɛ o te si kɛ wo Kaisare, kɛ wa mlaa a, nɛ o ngɛ wa nɔ yemi ɔ hɛ mi atua tsɔe lo?’ Eko ɔ, akɛnɛ Yesu suɔ nɛ e maa le nɔ́ nɛ a de Pilato ngɛ e he he je ɔ, e bi Pilato ke: “Mo nitsɛ o yi mi nɛ o to kɛ ngɛ enɛ ɔ dee, aloo ni komɛ lɛ a de mo jã ngɛ ye he?”​—Yohane 18:33, 34.\nPilato pee kaa nɔ́ nɛ e li Yesu he nɔ́ ko nɔ́ ko kulaa, nɛ e suɔ nɛ e maa le lɛ saminya. Enɛ ɔ he ɔ, Pilato bi Yesu ke: “Anɛ Yuda no ji mi? Mo nitsɛ o ma mi bi, kɛ osɔfo nikɔtɔma amɛ nɛ a ngɔ mo ba ha mi. Mɛni o pee?”​—Yohane 18:35.\nYesu bɔɛ mɔde kaa e maa laa matsɛ yemi he sane nɛ lɔ ɔ ji oti nɛ ngɛ munyu nɛ a po kɛ fɔ e nɔ ɔ mi ɔ nɔ. Bɔ nɛ e ha munyu ɔ heto ha a pee Amlaalo Pilato nyakpɛ.\nMUƆ ABƆƆ Ɔ\nOsɔfo ɔmɛ li nɔ́ nɛ a maa ngɔ sika hiɔ ɔ nɛ Yuda ya sake kɛ pue sɔlemi we ɔ mi ɔ kɛ pee. Enɛ ɔ he ɔ, a de ke: “Muɔ sika ji nɛ ɔ nɛ; wa mlaa a ngmɛ́ blɔ kaa a kɛ toɔ sɔlemi we ɔ nito he ɔ.” Lɔ ɔ he ɔ, a ngɔ jamɛ a sika a kɛ ya he buɛ puɛlɔ ɔ abɔɔ ɔ konɛ a pu nibwɔhi ngɛ lejɛ ɔ. Enɛ ɔ he ɔ, kɛ ba si mwɔnɛ ɔ, biɛ nɛ a kɛ tsɛɛ jamɛ a abɔɔ ɔ ji “Muɔ Abɔɔ.”​—Mateo 27:6-8.\nMɛni he je nɛ Sanhedrin bi ɔmɛ ya kpe ekohu Soha mɔtu ɔ?\nMɛni blɔ nɔ Yuda gu kɛ gbo, nɛ mɛni a kɛ sika hiɔ yi 30 ɔ pee?\nMɛni munyu nɛ Yuda bi ɔmɛ po kɛ fɔ Yesu nɔ konɛ Pilato nɛ da nɔ kɛ gbe lɛ?